Bent Bøgsted (DF), 2006-01-24:
Ja, så står jeg her langt om længe efter genvordigheder med fly og deslige, der ikke flyver på grund af de forskellige dårlige situationer, der også kan opstå i forbindelse med globaliseringen, hvor man prøver at lave alt om.
Hvad er globalisering egentlig?
Jeg synes, det er lidt svært at sige, hvad globalisering er.
Er det en tilpasning af de mindre udviklede lande til industrilandene, eller er det en tilpasning af industrilandene til de mindre udviklede lande?
Det kan være lidt svært at bedømme.
En gang imellem får man den opfattelse, at globalisering handler om, at industrilandene, heriblandt Danmark, skal bringes ned til den standard, som de mindre udviklede lande har.
Og det er der jo ikke nogen herhjemme der som sådan er interesseret i, i hvert fald ikke så mange.
De seneste år har der været en større tilpasning af verdenssamfundet i gang.
Vi har set lande, som vi har betragtet som ulande, udvikle sig til industrilande, der pludselig er stærke konkurrenter til den industrialiserede vestlige verden.
Det gælder især lande som Kina og Indien, men også det nu opløste Sovjetunionen er der sket en kraftig udvikling med.
Og det gælder især de østlande, der er blevet optaget i EU.
De vil få stor indflydelse på den udvikling, vi ser og fremover vil se i Danmark.
Vi har oplevet, at danske virksomheder er kommet under pres fra de lande, der oplever en kraftig industriel udvikling.
Det har betydet, at virksomhederne har set mod øst, hvor et stort marked og en øget samhandel pludselig har åbnet sig.
Det har så medvirket til, at et stort antal arbejdspladser er blevet flyttet til især Kina og Østeuropa, hvor der er betydelig lavere omkostninger, hvilket vi i Danmark ikke har mulighed for at konkurrere med.
Det har også betydet, at arbejdspladser er bukket under, netop fordi de ikke har kunnet klare sig i konkurrencen med de produkter og det arbejde, der bliver udført i andre lande.
Derfor har virksomhederne været nødt til at lukke, og dermed har vi tabt arbejdspladser, selv om de ikke er blevet flyttet ud.
Det gælder især de arbejdspladser, der ikke kræver nogen uddannelse.
Vi har også set andre job, der kræver bedre uddannelse, opstå.
Det er selvfølgelig også noget af det, som vi fremover skal satse på.
Det er vigtigt, at vi, for at vi skal klare os i globaliseringen og på verdensmarkedet, skal dygtiggøre os.
Det skal vi blive ved med.
Der var det måske bedre, hvis tiltagene gik på at tilpasse Østeuropa til Vesteuropa i stedet for at tilpasse Vesteuropa til Østeuropa.
Hvorfor skal der hele tiden fra EU’s side arbejdes på at forringe det danske arbejdsmarked?
Regeringen har nedsat et Globaliseringsråd, der snart skal komme med et bud på, hvad der kan og skal gøres for at tilpasse Danmark til den øgede globalisering.
Vi vil så håbe på, at det, de kommer med, ikke bliver en yderligere forringelse af mulighederne for at drive erhverv i Danmark.
Vi har jo set eksempler på, hvad en i vore øjne forfejlet EU-politik kan medføre.
Tænk bare på transportsektoren, der er ved at blive ødelagt.
Derfor skal vi fremover være mere kritiske over for de tiltag, EU kommer med.
Et godt eksempel, der trods alt blev stoppet, var havnedirektivet, der virkelig ville have kostet arbejdspladser.
Vi skal fremover være optagede af at sikre, at den danske arbejdsstyrke har de kvalifikationer, der er behov for.
Det gøres kun ved at øge efteruddannelsen, og ved at vores skoleelever leverer den faglige kvalitet, der kræves.
Vi skal også sikre en stærk iværksætterkultur, men det kan altså ikke hjælpe, at det bliver pizzeriaer og grønthandlere, der bliver sat i gang.
Der skal være mere nytænkning.
Et eksempel her er akvakultur, hvor der er et meget stort potentiale.
37 pct. af verdens fisk er opdrættet i akvakultur.
Danmark har 5-6 pct. af opdrættet, men 80-90 pct. af udstyret til akvakultur bliver produceret i Danmark, og der er virkelig stort potentiale her.
Vi skal nok ikke være så bange for at satse, for det kan give en meget stor udvikling for Danmark på verdensmarkedet, og samtidig kan det være med til at sikre det danske arbejdsmarked.
Vi skal være mere fremadrettede og tænke nyt i den udvikling, vi skal have herhjemme, samtidig med at vi ikke glemmer yderområderne, hvor der er en stærk overrepræsentation af lavtuddannede job.
Derfor skal vi også gøre, hvad vi kan for at sikre dem.